CELEX: 52020PC0422
Language: sl
Date: 2020-06-03
Title: Predlog SKLEP EVROPSKEGA PARLAMENTA IN SVETA o sprostitvi varnostne rezerve v letu 2020 za nadaljnjo humanitarno pomoč beguncem v Turčiji

EVROPSKA KOMISIJA
            Bruselj, 3.6.2020
            COM(2020) 422 final
            Predlog
            SKLEP EVROPSKEGA PARLAMENTA IN SVETA
            o sprostitvi varnostne rezerve v letu 2020 za nadaljnjo humanitarno pomoč beguncem v Turčiji
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020
                  1
                (v nadaljnjem besedilu: uredba o večletnem finančnem okviru) kot skrajno možnost za odziv na nepredvidene okoliščine omogoča sprostitev varnostne rezerve v višini do 0,03 % bruto nacionalnega dohodka za EU-28. V tehnični prilagoditvi večletnega finančnega okvira za leto 2020
                  2
                na podlagi člena 6 uredbe o večletnem finančnem okviru je absolutni znesek varnostne rezerve za leto 2020 določen v višini 5 096,8 milijona EUR.
            
            
               Komisija danes predstavlja predlog spremembe proračuna (PSP) št. 5/2020
                  3
               , da bi še naprej zagotavljala pomoč beguncem in gostiteljskim skupnostim v Jordaniji, Libanonu in Turčijo v odziv na krizo v Siriji. V okviru razdelka 4 (Evropa v svetu) Komisija v tem PSP predlaga, da se v odobritvah za prevzem obveznosti dodeli 100 milijonov EUR za podporo za odpornost beguncem in gostiteljskim skupnostim v Jordaniji in Libanonu ter 485 milijonov EUR za zagotovitev nadaljevanja nujne humanitarne pomoči beguncem v Turčiji.
            
            
               Po podrobni analizi možnosti za prerazporeditev znatnih zneskov v razdelku 4 (Evropa v svetu) je Komisija sklenila, da v letu 2020 ni prostora za prerazporeditve. Nerazporejena razlika do zgornje meje, ki je še na voljo v okviru tega razdelka (103,4 milijona EUR), omogoča samo financiranje v višini 100 milijonov EUR v odobritvah za prevzem obveznosti za podporo za odpornost gostiteljskim skupnostim v Jordaniji in Libanonu. Preostali del te razlike (3,4 milijona EUR) pa ne zadostuje za kritje nujne humanitarne pomoči beguncem v Turčiji.
            
            
               Ker so sredstva drugih dveh posebnih instrumentov iz uredbe o večletnem finančnem okviru (skupna razlika do zgornje meje za obveznosti in instrument prilagodljivosti) v celoti izčrpana, Komisija kot skrajno možnost predlaga sprostitev varnostne rezerve za leto 2020 v višini 481,6 milijona EUR, da se zagotovi celotno financiranje odobritev za prevzem obveznosti v zvezi z odhodki iz razdelka 4 splošnega proračuna Evropske unije za proračunsko leto 2020, nad zgornjo mejo obveznosti.
            
            
               2.UTEMELJITEV SPROSTITVE VARNOSTNE REZERVE
            
            
               2.1UVOD 
            
            
               V skladu z izjavo EU in Turčije so se Komisija in države članice zavezale, da bodo beguncem v Turčiji v obdobju 2016–2019 namenile 6 milijard EUR pomoči EU v dveh tranšah, dodeljenih prek instrumenta za begunce v Turčiji. Za operativna sredstva tega financiranja so bile obveznosti v celoti prevzete in sklepanje pogodb bo zaključeno v letu 2020. Izplačila so konec aprila 2020 dosegla 3,2 milijarde EUR.
            
            
               
            
               Druga tranša v višini 3 milijarde EUR je bila načrtovana za zagotovitev vzdržnosti instrumenta in postopen urejen prevzem pobud, ki se financirajo iz instrumenta, s strani turških organov. Vendar turški organi še ne morejo zagotoviti nadaljnjega zagotavljanja pomoči, ki jo potrebujejo okrog 4 milijoni beguncev v Turčiji v srednje- do dolgoročnem obdobju. Turčija je na seji pridružitvenega sveta EU-Turčija marca 2019 zaprosila za podporo EU za pomoč beguncem, ki presega instrument. V zadnjih mesecih je nadaljnjo pomoč beguncem v Turčiji zahtevalo tudi več držav članic. Zaradi izbruha COVID-19 se gospodarske razmere v Turčiji slabšajo, ranljivi begunci pa sodijo med tiste, ki jih je kriza najbolj prizadela.
            
            
               Glede na navedeno in da bi se izognili prekinitvi delovanja dveh projektov z resnimi humanitarnimi in političnimi posledicami, je nujno treba zagotoviti potrebna sredstva za financiranje nadaljevanja dveh glavnih ukrepov EU za humanitarno pomoč, in sicer mreže socialne varnosti v sili (ESSN) in pogojnega nakazila sredstev za izobraževanje (CCTE).
            
            
               ESSN, ki zagotavlja mesečne denarne transferje približno 1,7 milijona beguncem, naj bi denarja po pričakovanjih zmanjkalo najpozneje marca 2021, za podaljšanje njenega delovanja do konca leta 2021 pa je potrebnih 400 milijonov EUR.
            
            
               CCTE zagotavlja denarna sredstva beguncem, katerih otroci obiskujejo šolo, namesto da bi delali. Trenutna pogodba za CCTE poteče septembra 2020 in nujno je potrebnih 85 milijonov EUR, da bi lahko program deloval še eno leto do konca decembra 2021.
            
            
               2.2VARNOSTNA REZERVA KOT SKRAJNA MOŽNOST
            
            
               V členu 13(1) uredbe o večletnem finančnem okviru je varnostna rezerva opredeljena kot skrajna možnost za odziv na nepredvidene okoliščine. Komisija je v skladu s točko 14 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju
                  4
                preučila možnosti za prerazporeditev večjih zneskov v okviru razdelka 4 (Evropa v svetu), vendar je sklenila, da ni možnosti za dodatno prerazporeditev v letu 2020.
            
            
               Ker nerazporejena razlika, ki je na voljo v tem razdelku (3,4 milijona EUR), ne zadostuje za financiranje predlaganega povečanja odobritev za prevzem obveznosti (in ker sta bila instrument prilagodljivosti in skupna razlika do zgornje meje za obveznosti leta 2020 že v celoti izčrpana), je sprostitev varnostne rezerve edini razpoložljivi instrument (skrajna možnost) za financiranje preostalih dodatnih odhodkov nad zgornjo mejo razdelka 4, kot je predlagano v predlogu spremembe proračuna št. 5/2020.
            
            
               2.3PRORAČUNSKE POSLEDICE NEPREDVIDENIH OKOLIŠČIN V LETU 2020
            
            
               Komisija predlaga sprostitev 481,6 milijona EUR iz varnostne rezerve za kritje dodatnih potreb, povezanih z nadaljevanjem nujne humanitarne pomoči beguncem v Turčiji.
            
         
         
            
               Odobritve plačil bodo ustrezno prilagojene v okviru zgornje meje za plačila. Za plačila ni treba sprostiti varnostne rezerve.
            
            
               3.POKRITJE VARNOSTNE REZERVE Z RAZLIKAMI DO ZGORNJE MEJE IZ VEČLETNEGA FINANČNEGA OKVIRA 
            
            
               Člen 13(3) uredbe o večletnem finančnem okviru zahteva, da se zneski, ki so na voljo s sprostitvijo varnostne rezerve, v celoti pokrijejo z razlikami za tekoče ali prihodnja proračunska leta.
            
            
               V skladu s členom 13(4) uredbe o večletnem finančnem okviru se kriti zneski nadalje ne sprostijo v okviru večletnega finančnega okvira, tako da skupne zgornje meje odobritev za prevzem obveznosti in odobritev plačil, določene v večletnem finančnem okviru za tekoče in prihodnja proračunska leta, niso presežene. Zato sprostitev varnostne rezerve za odobritve za prevzem obveznosti v okviru razdelka 4 v letu 2020 in z njo povezano pokritje ne smeta preseči skupne zgornje meje za obveznosti za leto 2020, ki je zadnje leto sedanjega obdobja večletnega finančnega okvira.
            
            
               Komisija predlaga, da se predlagana okrepitev odhodkov v razdelku 4 pokrije z nedodeljeno razliko do zgornje meje odhodkov v razdelkih 5 (Uprava) in 2 (Trajnostna rast: naravni viri).
            
            
               Po pokritju bi v razdelku 2 (Trajnostna rast: naravni viri) še vedno ostala razlika do zgornje meje odhodkov v višini 48,7 milijona EUR.
            
            
               Do drugih zgornjih mej odhodkov razlika ne bi bila na voljo.
            
            
               Skupna zgornja meja za obveznosti za celotni večletni finančni okvir bi ostala nespremenjena.
            
            
               4.DODATNI ELEMENTI 
            
            
               Evropski parlament in Svet sta opozorjena, da je treba ta sklep objaviti v Uradnem listu Evropske unije pred objavo predloga spremembe proračuna št. 5/2020 v skladu z zadnjim stavkom člena 13(1) uredbe o večletnem finančnem okviru.
            
            
               Predlog
            
            
               SKLEP EVROPSKEGA PARLAMENTA IN SVETA
            
            
               o sprostitvi varnostne rezerve v letu 2020 za nadaljnjo humanitarno pomoč beguncem v Turčiji
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije,
            
            
               ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju
                  5
                in zlasti točke 14 Sporazuma,
            
            
               ob upoštevanju predloga Evropske komisije,
            
            
               ob upoštevanju naslednjega: 
            
            
               (1) Člen 13 Uredbe Sveta (EU, Euratom) št. 1311/2013
                  6
                določa varnostno rezervo v višini do 0,03 % bruto nacionalnega dohodka Unije. 
            
            
               (2) V skladu s členom 6 Uredbe (EU, Euratom) št. 1311/2013 je Komisija izračunala absolutni znesek varnostne rezerve za leto 2020
                  7
               .
            
         
         
            
               (3) Po preučitvi vseh drugih finančnih možnosti za odziv na nepredvidene okoliščine v okviru zgornje meje za obveznosti za leto 2020 za razdelek 4 (Evropa v svetu) večletnega finančnega okvira in glede na to, da v letu 2020 ni na voljo nobenih drugih posebnih instrumentov za odziv na takšne okoliščine, je za odziv na nujno potrebo po zagotavljanju humanitarne pomoči beguncem v Turčiji treba sprostiti varnostno rezervo za povečanje odobritev za prevzem obveznosti v splošnem proračunu Unije za proračunsko leto 2020 nad zgornjo mejo razdelka 4 večletnega finančnega okvira.
            
            
               (4) Ob upoštevanju teh zelo posebnih okoliščin je pogoj skrajne možnosti iz člena 13(1) Uredbe (EU, Euratom) št. 1311/2013 izpolnjen.
            
            
               (5) Ta sklep je povezan s financiranjem, vključenim v spremembo proračuna št. 5 k splošnemu proračunu Evropske unije za leto 2020. Za zagotovitev skladnosti s to spremembo bi moral ta sklep začeti veljati na dan sprejetja –
            
            
               SPREJELA NASLEDNJI SKLEP:
            
            
               Člen 1
            
            
               V okviru splošnega proračuna Evropske unije za proračunsko leto 2020 se sprosti varnostna rezerva, da se zagotovi znesek 481 572 239 EUR v odobritvah za prevzem obveznosti nad zgornjo mejo obveznosti v razdelku 4 (Evropa v svetu) večletnega finančnega okvira.
            
            
               Člen 2
            
            
               Znesek 481 572 239 EUR iz člena 1 se krije z razlikami do zgornje meje za obveznosti za proračunsko leto 2020 za naslednja razdelka večletnega finančnega okvira:
            
            
               (a)razdelek 5 (Uprava): 16 248 368 EUR;
            
            
               (b)razdelek 2 (Trajnostna rast: naravni viri): 465 323 871 EUR.
            
            
               Člen 3
            
            
               Ta sklep začne veljati na dan objave v Uradnem listu Evropske unije.
            
            
               Uporablja se od ... [datum sprejetja**].
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
               
               
               
               
            
         
         
            
               
                  [** Datum vstavi Parlament pred objavo v Uradnem listu.]
               
            
         
         
            
                  
                     (1)
                  
                        UL L 347, 20.12.2013, str. 884.
               
               
                  
                     (2)
                  
                        COM(2020) 173 z dne 2. aprila 2020.
               
               
                  
                     (3)
                  
                        COM(2020) 421 z dne 3. junija 2020.
               
               
                  
                     (4)
                  
                  
                        UL C 373, 20.12.2013, str. 1.
                  
               
               
                  
                     (5)
                  
                        UL C 373, 20.12.2013, str. 1.
               
               
                  
                     (6)
                  
                        Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).
               
               
                  
                     (7)
                  
                        Sporočilo Komisije Svetu in Evropskemu parlamentu – Tehnična prilagoditev v zvezi s posebnimi instrumenti za leto 2020 (COM(2020) 173 z dne 2. aprila 2020).